Grybelinės kilmės ligos, kaip saprolegniozė, yra plačiai paplitusios akvakultūros sektoriuje bei natūralioje aplinkoje, tačiau iki šiol nėra veiksmingų priemonių kovoje su ligos protrūkiais. Cheminių medžiagų patekimas į aplinką lemia didėjantį aplinkos užterštumą, o tai skatina patogeninių organizmų prisitaikymą prie aplinkos pokyčių. Šiuo metu mažai žinoma apie aplinkos teršalų poveikį stramenopilinių grybų (pato)biologijai. Atsižvelgiant į tai, kad daug stramenopilinių grybų rūšių yra destruktyvių ligų sukėlėjai, o aplinkos tarša gali turėti įtakos jų patogeniškumui (hormezės efektas, taršos indukuota mikotoksinų sintezė), žinios apie patogeniškumo pokyčius aplinkos taršos kontekste („kažkas iš niekur“ fenomenas) įgyja didžiulę svarbą.
Disertacinis darbas apims stramenopilinių grybų, sukeliančių žuvų saprolegniozes, nustatymą žuvininkystės ūkiuose bei gamtiniuose vandens telkiniuose, išskirtų rūšių patogeniškumo lašišinėms žuvims, patogeniškumo pokyčių aplinkos taršos kontekste bei sukeliamų biologinių efektų tyrimus. Siekiant visapusiškai įvertinti (a)biotinių faktorių biologinį poveikį bus atliekami citogenetinių, fiziologinių ir biocheminių rodiklių tyrimai. Stramenopiliniai grybai bus išskirti iš vandens mėginių, izoliatai bus persėjami bei identifikuojami iki rūšies remiantis morfologiniais ir molekuliniais (rDNR ITS geno srities analizės) metodais. Bus gauta naujų mokslinių žinių apie patogeninių stramenopilinių grybų-žuvų-taršos sąveiką vandens ekosistemose, ekotoksikologinį poveikį žuvims, įvertinti pagrindiniai saprolegniozės protrūkių mechanizmai (a)biotinių faktorių kontekste bei įvertintas dirbtinai veisiamų ir laukinių lašišinių žuvų atsparumas (a)biotiniams faktoriams ar jų kompleksiniam poveikiui. Bus nustatyta stramenopilinių grybų rūšinė įvairovė lašišinių žuvų ūkiuose ir palyginta su šių organizmų įvairove lašišinėse upėse. Gauti rezultatai bus naudingi rengiant ar koreguojant dabartines kompleksinių stresorių poveikio ir rizikos aplinkai vertinimo gaires, gali prisidėti prie vandens taršos poveikio ekosistemoms stebėsenos programų tobulinimo įtraukiant biologinio poveikio biožymenis, neigiamos ūkinės (akvakultūra) veiklos poveikio aplinkai mažinimo priemonių taikymo ar kūrimo.